
Ministarstvo znanosti i obrazovanja 
Zagreb, 15.11.2021. 


UPUTE ZA SPRJEČAVANJE I SUZBIJANJE EPIDEMIJE BOLESTI COVID-19 
VEZANO UZ RAD PREDŠKOLSKIH USTANOVA, OSNOVNIH I SREDNJIH ŠKOLA U ŠKOLSKOJ GODINI 
2021./2022. 


- dopuna 


S obzirom na ubrzano širenje i povećani rizik prijenosa bolesti COVID-19 i nastavno na Odluku Stožera 
civilne zaštite o uvođenju posebne sigurnosne mjere obveznog testiranja dužnosnika, državnih 
službenika i namještenika, službenika i namještenika u javnim službama, službenika i namještenika u 
lokalnoj i područnoj (regionalnoj) samoupravi te zaposlenika trgovačkih društava i ustanova (KLASA: 
810-06/20-01/7; URBROJ: 511-01-300-21-452) od 12. studenoga 2021. godine, važno je da 
roditelji/skrbnici (u daljnjem tekstu: roditelj) i djelatnici budu na vrijeme obaviješteni o uvođenju 
posebne sigurnosne mjere obveznog testiranja na virus SARS-CoV-2, odnosno dokaza da su cijepljeni 
ili preboljeli bolest COVID-19, predočenjem EU digitalne COVID potvrde ili predočenjem drugog 
odgovarajućeg dokaza o cijepljenju, preboljenju, odnosno testiranju. 


Ulazak roditelja u dječje vrtiće, školu, kao i roditelja djece steškoćama u razvoju 

U skladu s točkom IX. Odluke kada dovodi i odvodi dijete, roditelj ili druga osoba u pratnji djeteta može 
ući u dječji vrtić te u školu ako je riječ o učeniku 1. razreda osnovne škole (u skladu s odlukom 
ravnatelja, npr. prvog dana škole) ili oučeniku s teškoćama u razvoju. 

U ustanovu može ući roditelj ili druga osoba u pratnji kada dovodi i odvodi dijete s teškoćama, 
posebno ako zdravstveno stanje djeteta/učenika to zahtijeva te ako dijete/učenik s teškoćama u 
razvoju nema osiguranu potporu pomoćnika u nastavi ili stručnoga komunikacijskog posrednika koji 
umjesto roditelja uvodi dijete/učenika u ustanovu. Roditelj ili druga osoba u pratnji dovodi dijete do 
garderobe pred prostorijom u kojoj dijete boravi. Roditelj ili druga osoba u pratnji djeteta ulazi u vrtić 
na način da održava razmak od najmanje 1,5 m, a po mogućnosti 2 m u odnosu na sve druge osobe, 
dezinficira ruke na ulazu te izbjegava zadržavanje i grupiranje u ustanovi. 

Duže zadržavanje moguće je primjerice prilikom prilagodbe djeteta na novu sredinu na početku 
uključivanja u ustanovu, uz poštivanje obveza iz navedene Odluke. 

Dopušteno je održavanje roditeljskih sastanaka i individualnih informacija licem u lice na način da se 
kontakt roditelja s djelatnicima škole i učenicima smanji na najmanju moguću mjeru. U slučaju 
održavanja roditeljskih sastanaka i individualnih informacija licem ulice, sukladno predmetnoj Odluci, 
roditelj mora predočiti EU digitalnu COVID potvrdu ili drugi odgovarajući dokaz o cijepljenju, 

preboljenju odnosno testiranju. U slučaju za roditelje koji nemaju niti jedno od navedenog, ravnatelj 
je dužan omogućiti sudjelovanje na roditeljskim sastancima online. 


Ulazak i dostava u vrtić ili školu 

Dostavu za potrebe ustanove preuzimaju nadležni radnici ustanove na vanjskim vratima, a ulaz je 
dopušten iznimno serviserima i ostalim službama čije usluge su prijeko potrebne (što uključuje 
dosljednu provedbu preventivnih i protuepidemijskih mjera poput provjere vode za ljudsku potrošnju, 
zdravstvene ispravnosti hrane i sl.), uz obveznu mjeru predočenja EU digitalne COVID potvrde ili 
drugog odgovarajućeg dokaza o cijepljenju, preboljenju odnosno testiranju, dezinfekcije ruku i prema 
potrebi nošenja zaštitne maske i zamjenske obuće ili jednokratnih nazuvaka. 


Potpora za djecu/učenike steškoćama u razvoju 
Treći odgojitelj u predškolskoj ustanovi, pomoćni djelatnik za njegu i skrb djeteta rane i predškolske 
dobi, pomoćnik u nastavi, stručni komunikacijski posrednik ubrajaju se u ukupan broj osoba u 
odgojno-obrazovnoj skupini/razrednom odjelu. 
U odnosu na drugu djecu/učenike i odrasle osobe u ustanovi, dužne su: 
- pridržavati se svih pravila fizičke udaljenosti 
- dosljedno provoditi pojačanu osobnu higijenu 
- poticati na pojačanu higijenu i fizički razmak sve djece/učenika. 
- poštivati obaveze iz navedene Odluke. 


Ostale preporuke 

Stručni suradnici koji inače svakog dana borave u odgojno-obrazovnim skupinama mogu ulaziti u 
odgojno-obrazovne skupine/razredne odjele, uz poštivanje obveza iz navedene Odluke. 

Studentsku praksu, ispite i vježbe te sve oblike nastave u odgojno-obrazovnim ustanovama moguće je 
organizirati za studente, uz poštivanje obveza iz navedene Odluke. 


Završne preporuke 
Popis mjesta gdje se može obaviti testiranje brzim antigenskim testom nalazi se na stranicama Stožera civilne 
zaštite (https://civilna-zastita.gov.hr/vijesti/vijesti/popis-zdravstvenih-ustanova-i-laboratorija-covid-testiranja- 


4352/4352 ). 

